Lars Dohn (EL), 2013-01-11:
Nu er vi nået til det tidspunkt, hvor vi skal passe på ikke at få alt for mange gentagelser.
Jeg skal forsøge at bidrage med noget nyt til debatten.
Jeg kan sige, at alle de konkrete initiativer, som regeringspartiernes ordførere og ministeren har nævnt, er nogle, som Enhedslisten for størstedelens vedkommende har været med til at gennemføre.
Og det er med til at vise, at hvis man vil bruge den forklaringsmodel, som Venstres ordfører var fremme med, og sige, at der intet er sket på dette område, så vil jeg – hvis jeg må komme med en vittig bemærkning – sige, at man skal længere ud på landet, hvis man skal have nogen til at tro på den.
Vi er rigtig glade for det sidste nye initiativ, nemlig at det såkaldte strukturudvalg fra 2001, Frank Bundgaard -udvalget, bliver genoplivet, og at vi nu i et nyt lys får analyseret, om den teknologiske udvikling også kan begrunde, at vi lægger arbejdspladser andre steder end de steder, udvalget pegede på.
For det sagde jo Odense, Aarhus og Aalborg.
Den nye teknologi kan jo gøre, at man kan placere statslige arbejdspladser helt andre steder, så vi glæder os til, at den analyse kommer, og at der kommer noget nyt på banen.
Ellers har vi i Enhedslisten lagt afstand til nogle af de professorer, som er ved at analysere, hvordan man får lukket landsbyer.
Vi har startet et landsbyudvalg, der hedder Livet på landet.
Vi mener faktisk, at der skal lys i landsbyerne, at der skal liv i landsbyerne.
Men det er klart, at når vi har en krise af det omfang, som vi har i øjeblikket, og som det her samfund genererer med jævne mellemrum, så rammer det hårdest ude på landet.
Man kan forstærke det ved strukturændringer.
Kommunalreformen er blevet nævnt – nu har man lukket hver sjette skole, og det er jo helt tydeligt, at det overvejende er skoler ude på landet.
Jamen at den har medvirket til at bevare arbejdspladser, skal man tale meget langt, meget højt og meget længe for at få nogen til at tro.
Så det har været rigtig dyrt for landdistrikterne, at vi har haft den koncentration, som lå i kommunalreformen, og som Enhedslisten jo heller ikke var enig i.
Derfor er omdrejningspunktet at skabe nye arbejdspladser derude, det er det, der bliver afgørende for, om folk kan blive boende, og om der kan ske vækst.
Og derfor må man jo sige, at i det her samfund, hvor 700.000 mennesker er sat uden for døren, skal der andet til end bare små justeringer; så skal vi til at tænke helt anderledes i forhold til finansieringen af arbejdspladser, og så skal vi til at tænke helt anderledes i forhold til vores banksektor – vi taler jo gerne om en samfundsbank.
Vi skal sørge for nogle ting, som modvirker den centraliseringstendens, som naturligt ligger i det kapitalistiske samfundssystem.
Man har lige gennemført en lukkelov, som er med til at lukke butikker ude på landet og centralisere, så vi skal tænke os rigtig godt om, med hensyn til hvilke skridt vi vil tage.
Vi bakker op om regeringens landsbypolitik.
Vi kan være uenige om, hvilke skridt vi skal tage.
Regeringen vil gå med små skridt, og vi vil gå med større skridt, men vi tager diskussionerne og skubber på så godt som muligt.
Jeg mener, at et af resultaterne i forhold til det her nye udvalgsarbejde peger i den rigtige retning.
Jeg synes, det vil være en udmærket idé, hvis regeringen kommer med en strategi.
Det bør man jo have for al politisk gøren og laden.
Så derfor synes vi, det er en ganske udmærket idé at komme med en strategi, men vi må også erkende, at der faktisk er sket rigtig mange ting på det her felt.
Ja, hele den offentlige sektor, vi vil fjerne de der snærende bånd fra kommunernes økonomi.
Det vil sige, at der med rigtig god mening kan skabes en hel masse kommunale arbejdspladser, også i landdistrikterne.
Vi vil stimulere hele energisektoren.
Vi vil gerne gå langt videre med hensyn til f.eks. at lave energirenoveringer, at lave grøn politik, som gøres mere uafhængig af fossile brændstoffer osv.
Så ud ad de spor ligger der rigtig mange beskæftigelsesmuligheder, hvis vi vil det.